

Dimarts, 5 de novembre de 2024

**L’Ajuntament de Sant Cugat se suma a la celebració del Dia de la Ciutat Educadora amb l’organització d’una gimcana matemàtica per a infants i famílies**

En el marc del **Dia Internacional de la Ciutat Educadora**, el proper dissabte 30 de novembre al matí, Sant Cugat acollirà la **Gimcamath,** una gimcana de reptes matemàtics destinada a infants de 1r a 6è de Primària. La iniciativa, que s’organitza per primera vegada, es durà a terme a la Plaça U d’Octubre i als voltants del Monestir en una jornada familiar i educativa organitzada per l’Ajuntament, en col·laboració amb Innovamat, empresa dedicada a recursos educatius, juntament amb la cooperativa Abacus.

La Gimcamath té com a objectiu fomentar l’aprenentatge de les matemàtiques d’una forma lúdica i en equip, amb grups formats per quatre infants acompanyats per un adult que els guiarà durant tota l’activitat. Hi haurà dos torns de participació per a facilitar la comoditat i l’organització de les famílies: el primer serà de 10 a 11.30 hores i el segon torn de 12 a 13.30 hores. Al final de cada un, es realitzarà una cloenda a l’escenari ubicat a la Plaça d’Octavià on es reconeixerà l’esforç i participació de tots els equips.

Per a participar-hi, les famílies hauran de presentar-se a la zona d’acreditacions, ubicada a la Plaça U d’Octubre, 30 minuts abans del torn escollit. Allà podran recollir la bossa de materials necessaris per a la Gimcamath que inclourà instruccions, un mapa de la zona i tot allò que cada equip necessitarà per completar els reptes matemàtics.

L’activitat és gratuïta, però les places estan limitades a 200 equips. Per tant, és imprescindible realitzar la inscripció prèvia a <https://qr.innovamat.com/gimcamath> o bé escanejant el codi QR que s’ha generat en tot el material gràfic de difusió.

L’Institut de la Infància també col·labora en aquesta jornada oferint un racó infantil de 0 a 3 anys i un petit espai de calma per a infants de totes les edats amb necessitats especials que prefereixin un espai recollit.

**Carme Ardid, regidora d’Educació i Universitats: “*Estem molts contents d’acollir aquesta iniciativa per celebrar el Dia Internacional de la Ciutat Educadora a Sant Cugat ja que reafirmem el nostre compromís amb l’educació com a pilar fonamental per al desenvolupament de la societat santcugatenca, a més de ser una oportunitat única per aprendre gaudint i en família”.***

**30 de novembre, Dia Internacional de la Ciutat Educadora**

Durant aquest dia, com en edicions anteriors, la bandera de Ciutat Educadora onejarà a la plaça de la Vila. El Dia Internacional de la Ciutat Educadora se celebra anualment amb l’objectiu de destacar la importància de l’educació com a eina de transformació social i de promoció dels valors de convivència i sostenibilitat a les ciutats. Amb més de 500 ciutats implicades arreu del món, aquesta iniciativa promou la col·laboració entre administracions locals, institucions educatives i famílies per crear espais d’aprenentatge actiu que involucrin a tots els ciutadans en el desenvolupament d’una societat més justa, inclusiva i respectuosa amb el medi ambient.

|  |
| --- |
|  |
|  **Enllaços multimèdia** |
|  |  |  |  |  |  |
|  |

**Sala de Premsa**

AJUNTAMENT DE SANT CUGAT

T. 935 657 000 ext. 3148

premsaajsantcugat@santcugat.cat

[premsa.santcugat.cat](http://www.premsa.santcugat.cat/)